ชวนเที่ยวตลาดปลาจตุจักร ชมงานประกวดปลาสวยงาม กระตุ้นเศรษฐกิจปลาสวยงามหลังได้รับผลกระทบโควิด-19
นายถาวร ทันใจ รองอธิบดีกรมประมง กล่าวในฐานะโฆษกกรมประมงว่า ตลอดระยะเวลาที่ผ่านมาประเทศไทย มีการจัดประกวดปลาสวยงามมาอย่างยาวนานโดยเฉพาะปลากัด ปลาทอง ปลาหางนกยูง และปลาหมอสีครอสบรีด เนื่องจากเป็นปลาสวยงามที่เกษตรกรและผู้เพาะเลี้ยงสามารถพัฒนาสายพันธุ์ได้อย่างต่อเนื่อง อีกทั้งยังเป็นปลาสวยงามที่เป็นความต้องการของตลาด แต่ในช่วง 2 ปีที่ผ่านมา เนื่องจากสถานการณ์การแพร่ระบาดของเชื้อโควิด-19 ทำให้ไม่สามารถจัดงานประกวดปลาสวยงามได้ ส่งผลให้ธุรกิจปลาสวยงามได้รับผลกระทบจากการขาดช่องทางประชาสัมพันธ์ ซึ่งก่อให้เกิดการ กระตุ้นการซื้อขาย รวมถึงการนำเข้าส่งออก กรมประมง จึงได้ร่วมกับตลาดปลาจตุจักรและภาคเอกชนที่เกี่ยวข้องจัดงานนี้ขึ้น สำหรับการประกวดปลาสวยงาม ตลาดปลาจตุจักร กำหนดจัดขึ้น ณ ลานเร่ ตลาดปลาจตุจักร โดยแบ่งการประกวดออกแบ่งเป็น 2 ช่วงคือ ช่วงที่ 1 ในระหว่างวันที่ 24 - 27 มีนาคม 2565 จัดประกวดปลากัดสวยงาม 14 ประเภท และปลาหมอสีครอสบรีด 7 ประเภท และช่วงที่ 2 ในระหว่างวันที่ 31 มีนาคม - 3 เมษายน 2565 จัดประกวดปลาทอง 3 ประเภท และปลาหางนกยูง 8 ประเภท นอกจากการจัดประกวดปลาสวยงามแล้ว กรมประมงได้มีการจัดนิทรรศการด้านประมงในหัวข้อที่น่าสนใจมากมาย อาทิ การพัฒนาสายพันธุ์ปลาสวยงาม การผลิตอาหารปลาสวยงามอย่างง่ายด้วยอุปกรณ์ในครัวเรือน การขึ้นทะเบียน GAP เป็นต้น นอกจากนี้ ยังมีการเปิดให้บริการคลินิกโรคสัตว์น้ำเคลื่อนที่ เพื่อให้คำปรึกษาด้านสุขภาพสัตว์น้ำและการตรวจโรคสัตว์น้ำเบื้องต้น บริการรับขึ้นทะเบียนเกษตรกรผู้เพาะเลี้ยงสัตว์น้ำ รวมถึงการเปิดร้าน Fisherman Shop เพื่อจำหน่ายผลิตภัณฑ์สัตว์น้ำจากชาวประมงและเกษตรกรที่มีคุณภาพ ราคาถูกและผ่านมาตรฐานการรับรองจากกรมประมง